NAŠA ZEM

           Zem - jediná belasá planéta v slnečnej sústave, jediná planéta,  na ktorej je život. Ale nemusí to tak byť navždy. Boh stvoril úžasný svet a dal ho ľuďom, aby slobodne užívali všetky dary Zeme. Človek vo svojej slobode často robí zle našej matičke  Zem.

           Využívame dary Zeme a nemyslíme na budúcnosť. Nerastné látky: ropa, uhlie, zemný plyn ...  sú vyčerpateľné. Pitnej vody je stále menej.  Na uľahčenie života sme vymysleli techniku a technika ničí prírodu. Zatvárame sa do svojich príbytkov, sedíme pri počítačoch,  televíznych obrazovkách,  chodíme do veľkých nákupných centier...,  ale do prírody chodíme málo. Sme pohodlní. Do školy a práce sa odvezieme autom, namiesto toho, aby sme išli peši alebo použili hromadnú dopravu. Používame veľa rôznych vecí a produkujeme veľa odpadu. Ovzdušie je znečistené výfukmi z áut,  dymom z komínov. Freóny zo sprejov a chladničiek urobili ozónovú dieru. Vyhynulo množstvo zvierat a rastlín. Mnohé sú vážne ohrozené pytliactvom a znečistenou prírodou.

          My ľudia často ukazujeme na druhých, že sú pohodlní, že sú ľahostajní, že vyhadzujú smeti do prírody,  ale mali by sme sa zamyslieť  či aj my nerobíme podobne.  Je veľa filmov o tom, ako ničíme Zem.  Ľudia to pozerajú, nesúhlasne  krútia  hlavou, sú právom pohoršení. Ale čo robia?  Zapália si cigaretku, špak odhodia na zem, nezastavia kvapkajúci kohútik, nezodvihnú pohodený papier...  Netriedime odpad, lebo si myslíme, že je to zbytočné , míňame veľa papiera a neuvedomujeme si, že by sme ho  mali šetriť. Strom musí rásť roky.  Ale nám to je jedno. Len málo ľudí to berie vážne  a robí niečo pre našu Zem.

         Každý jeden z nás by si mal položiť otázku: „ Čo som urobil ja pre záchranu našej Zeme?  Zodvihol som papier zo zeme ? Roztriedil som odpad? Neplašil som  zver? Nekričal som v lese? Pomohol som v zime vtáčikom? Zasadil som strom ?“

       Zamyslime sa nad tým a začnime konečne niečo robiť!  Neodkladajme to  na zajtra.  Zajtra môže byť neskoro !

Rebecca Bažíková (7.A)

ZŠ R. Dilonga Trstená